তথ্যবিবরণী নম্বর : ৩৬৪০

**আন্তর্জাতিক অপরাধ ট্রাইব্যুনালের চিফ প্রসিকিউটর**

**গোলাম আরিফ টিপুর মৃত্যুতে বিজ্ঞান ও প্রযুক্তি মন্ত্রীর শোক**

ঢাকা, ১ চৈত্র (১৫ মার্চ):

আন্তর্জাতিক অপরাধ ট্রাইব্যুনালের চিফ প্রসিকিউটর গোলাম আরিফ টিপুর মৃত্যুতে গভীর শোক ও দুঃখ প্রকাশ করেছেন বিজ্ঞান ও প্রযুক্তি মন্ত্রী স্থপতি ইয়াফেস ওসমান।

আজ রাজধানীর একটি হাসপাতালে চিকিৎসাধীন অবস্থায় গোলাম আরিফ টিপুর ইন্তেকালের সংবাদে শোকাহত মন্ত্রী প্রয়াতের বিদেহী আত্মার মাগফেরাত কামনা করেন ও তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

মন্ত্রী তার শোকবার্তায় বলেন, যুদ্ধাপরাধীদের বিচার ও আইনের শাসন প্রতিষ্ঠায় মহান মুক্তিযুদ্ধের সংগঠক, একুশে পদকপ্রাপ্ত ভাষাসৈনিক, প্রাজ্ঞ আইনজীবী গোলাম আরিফ টিপুর অবদান দেশের ইতিহাসে চির অম্লান হয়ে থাকবে।

#

বিবেকানন্দ/ফয়সল/শফি/রফিকুল/সেলিম/২০২৪/২১৩০ ঘণ্টা

তথ্যবিবরণী নম্বর: ৩৬৩৯

**দ্রুততম সময়ে নাবিক ও জিম্মি জাহাজ মুক্ত করতে সর্বাত্মক প্রচেষ্টায় সরকার**

**---পররাষ্ট্রমন্ত্রী**

চট্টগ্রাম, ১ চৈত্র (১৫ মার্চ):

সোমালিয়ার উপকূলে জলদস্যুদের হাতে জিম্মি বাংলাদেশের পতাকাবাহী জাহাজ এমভি আবদুল্লাহ ও জাহাজটির নাবিকদের সুস্থভাবে দ্রুততম সময়ের মধ্যে মুক্ত করতে সরকারের সর্বাত্মক প্রচেষ্টা চলছে বলে জানিয়েছেন পররাষ্ট্রমন্ত্রী এবং বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ চট্টগ্রামের রাঙ্গুনিয়া পৌরসভার এডভোকেট নুরুচ্ছফা তালুকদার অডিটোরিয়ামে স্থানীয় প্রয়াত আওয়ামী লীগ নেতাদের স্মরণ সভা শেষে সাংবাদিকদের প্রশ্নের জবাবে মন্ত্রী এ কথা জানান।

জলদস্যুদের হাতে জিম্মি জাহাজ ও ২৩ নাবিককে উদ্ধারে ব্যাপারে সরকার কি উদ্যোগ নিয়েছে -সাংবাদিকদের এমন প্রশ্নে পররাষ্ট্রমন্ত্রী বলেন, দেখুন আমরা সর্বাত্মক প্রচেষ্টা চালাচ্ছি। গতকাল পররাষ্ট্র মন্ত্রণালয়ে আন্তঃমন্ত্রণালয় বৈঠক হয়েছে, জাহাজ এবং নাবিকদেরকে সুস্থভাবে মুক্ত করার জন্য সরকার সর্বাত্মক প্রচেষ্টা চালাচ্ছে।

তবে আমরা কোন প্রক্রিয়ায় এগুচ্ছি সেটি বলতে চাই না, কারণ এটি জনসমক্ষে প্রকাশ করার বিষয় নয় উল্লেখ করে তিনি বলেন, আমাদের প্রচেষ্টা হচ্ছে সম্ভাব্য দ্রুততম সময়ের মধ্যে নাবিক এবং জাহাজ দু'টোকেই মুক্ত করা।

মিয়ানমারে বিশৃঙ্খলার কারণে আবারো ১৪৯ জন বিজিপি সৈন্য বাংলাদেশে প্রবেশ করেছে সাংবাদিকদের এমন প্রশ্নে পররাষ্ট্রমন্ত্রী হাছান  বলেন, ইতিপূর্বেও মিয়ানমারের এ ধরনের কিছু নাগরিক আমাদের দেশে এসেছিল, আমরা মিয়ানমারের সাথে আলাপ-আলোচনা করে তাদেরকে যেভাবে ফেরত পাঠিয়েছি এবারও তাদেরকে একই প্রক্রিয়ায় ফেরত পাঠানোর লক্ষ্যে কাজ করছি।

এর আগে রাঙ্গুনিয়া উপজেলা আওয়ামী লীগ আয়োজিত প্রয়াত আওয়ামী লীগ নেতা ওয়াকিল আহমদ তালুকদার, সিরাজুল ইসলাম চৌধুরী, কাজী জসিম ও নুরুল করিম বেবি চৌধুরীর স্মরণ সভা ও দোয়া মাহফিলে প্রধান অতিথির বক্তব্যে ড. হাছান মাহমুদ বলেন, বাংলাদেশ আওয়ামীলীগ খেটে খাওয়া মানুষের দল, গণ মানুষের দল। যাদের স্মরণে আজকের এই স্মরণসভা, তারা সবাই রাঙ্গুনিয়ায় আওয়ামী লীগকে দুঃসময়ে সংগঠিত করেছিল। তাদের মতো তৃণমূলের নেতৃবৃন্দের কারণেই আজকে দল রাষ্ট্রক্ষমতায়।

উপজেলা আওয়ামী লীগের ভারপ্রাপ্ত সভাপতি আবদুল মোনাফ সিকদারের সভাপতিত্বে ও সাধারণ সম্পাদক ইঞ্জিনিয়ার শামসুল আলম তালুকদার ও যুগ্ম সম্পাদক ইকবাল হোসেনের যৌথ সঞ্চালনায় স্মরণ সভায় বিশেষ অতিথি ছিলেন চট্টগ্রাম বিশ্ববিদ্যালয়ের প্রো-ভিসি (প্রশাসন) ড. মোহাম্মদ সেকান্দর হোসেন চৌধুরী।

#

আকরাম/ফয়সল/শফি/রফিকুল/আব্বাস/২০২৪/২১১০ ঘণ্টা

তথ্যবিবরণী নম্বর: ৩৬৩৮

**এডভোকেট গোলাম আরিফ টিপুর মৃত্যুতে গৃহায়ন ও গণপূর্ত মন্ত্রীর শোক**

ঢাকা, ১ চৈত্র (১৫ মার্চ):

আন্তর্জাতিক অপরাধ ট্রাইব্যুনালের চিফ প্রসিকিউটর এডভোকেট গোলাম আরিফ টিপুর মৃত্যুতে গভীর শোক ও দুঃখ প্রকাশ করেছেন গৃহায়ন ও গণপূর্ত মন্ত্রী যুদ্ধাহত বীর মুক্তিযোদ্ধা র আ ম উবায়দুল মোকতাদির চৌধুরী।

মন্ত্রী আজ এক শোকবার্তায় মরহুমের বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

এডভোকেট গোলাম আরিফ টিপু আজ রাজধানীর একটি হাসপাতালে চিকিৎসাধীন অবস্থায়  ইন্তেকাল করেন (ইন্নালিল্লাহি ওয়া ইন্না ইলাইহি রাজিউন)।

তিনি একজন বীর মুক্তিযোদ্ধা ও ভাষা সৈনিক। ১৯৫২ সালে রাজশাহীতে বাংলা ভাষা আন্দোলন তার নেতৃত্বেই সংগঠিত হয়। তিনি রাষ্ট্রভাষা সংগ্রাম পরিষদের রাজশাহী অঞ্চলের যুগ্ম আহ্বায়ক হিসেবে দায়িত্ব পালন করেন। ভাষা আন্দোলনে বিশেষ অবদানের জন্য বাংলাদেশ সরকার তাকে ২০১৯ সালে একুশে পদক প্রদান করে।

উল্লেখ্য, গোলাম আরিফ টিপু ১৯৫৮ সালে একজন আইনজীবী হিসেবে তার কর্মজীবন শুরু করেন। তিনি একাধিকবার রাজশাহী আইনজীবী সমিতির সভাপতি, রাজশাহী বিশ্ববিদ্যালয়ের সিনেট ও সিন্ডিকেট সদস্য এবং বাংলাদেশ বার কাউন্সিলের সদস্য ছিলেন।

#

রেজাউল/ফয়সল/শফি/রফিকুল/আব্বাস/২০২৪/২০৪৮ ঘণ্টা

তথ্যবিবরণী নম্বর : ৩৬৩৭

**ময়মনসিংহে বিশ্ব ভোক্তা-অধিকার দিবস ২০২৪ উদ্‌যাপিত**

ময়মনসিংহ, ১ চৈত্র (১৫ মার্চ):

            ‘স্মার্ট বাংলাদেশ গড়ি, ভোক্তার স্বার্থে কৃত্রিম বুদ্ধিমত্তা ব্যবহার করি’ এই প্রতিপাদ্যে ময়মনসিংহে ‘বিশ্ব ভোক্তা-অধিকার দিবস-২০২৪’ উদ্‌যাপিত হয়েছে।

          আজ ময়মনসিংহে জেলা প্রশাসকের সম্মেলন কক্ষে জাতীয় ভোক্তা অধিকার সংরক্ষণ অধিদপ্তর, বিভাগীয় ও জেলা প্রশাসন, কনজিউমারস অ্যাসোসিয়েশন অভ্‌ বাংলাদেশ (ক্যাব) ময়মনসিহের আয়োজনে আলোচনা সভা অনুষ্ঠিত হয়। প্রধান অতিথি হিসেবে উপস্থিত ছিলেন জেলা প্রশাসক দিদারে আলম মোহাম্মদ মাকসুদ চৌধুরী।

          ব্যবসায়ীদের উদ্দেশ্যে প্রধান অতিথি বলেন, আমরা কিন্তু সবাই ভোক্তা। আমরা পরস্পর পরস্পরের প্রতি নির্ভরশীল। আসল উদ্দেশ্য হচ্ছে সাধারণ মানুষ যাতে সঠিকভাবে ভোগ্যপণ্য ভোগ করতে পারে সেটা নিশ্চিত করা। তিনি বলেন, পণ্যের মূল্য, মান ও পরিমাণ এই তিনটি জিনিস ঠিক রাখলে তো আর কোন সমস্যা নেই। তিনি বলেন, অতিরিক্ত মুনাফা লাভের ধারণা থেকে বেরিয়ে আসতে হবে। সরকার যে নির্ধারিত মূল্য বেঁধে দিয়েছে সেই মূল্যে পণ্য ক্রয় বিক্রয় করতে হবে। ব্যবসা করা মানে হচ্ছে সেবা করা। আর এ সেবাটা যেন স্বচ্ছ থাকে সেদিকে সবার নজর দেওয়া দরকার।

          তিনি ভোক্তাদের উদ্দেশ্যে বলেন, চাহিদার তুলনায় বেশি পরিমাণে পণ্য ক্রয় করা থেকে বিরত থাকতে হবে। তাদের একসাথে পণ্য না কিনে চাহিদা অনুযায়ী ধাপে ধাপে ক্রয়ের আহ্বান জানান।

আলোচনা সভায় উপস্থিত ছিলেন  জাতীয় ভোক্তা অধিকার সংরক্ষণ অধিদপ্তর ময়মনসিংহ বিভাগের উপপরিচালক মোঃ জাহাঙ্গীর আলম, অতিরিক্ত জেলা প্রশাসক মোঃ আরিফুল হক মৃদুল, জাতীয় ভোক্তা অধিকার সংরক্ষণ অধিদপ্তর ময়মনসিংহ জেলার সহকারী পরিচালক আব্দুস সালাম, ক্যাবের সভাপতি এডভোকেট এম এ কাশেম ও সাধারণ সম্পাদক জিএম রহমান ফিলিপ, মেছুয়া বাজার ব্যাংক কল্যাণ সমিতির সাধারণ সম্পাদক এ কে এম আজাদ সেলিম, ময়মনসিংহ চেম্বার অভ্ কমার্স এন্ড ইন্ডাস্ট্রিজের সিইও তপন কুমার ভট্টাচার্য, ময়মনসিংহ জেলা প্রেসক্লাবের সাধারণ সম্পাদক অমিত রায়, ব্যবসায়িক সমিতি হেরা ট্রেড সেন্টারের সাধারণ সম্পাদক মোঃ আনিসুর রহমান, বিভাগীয়  মৎস্য দপ্তরের মৎস্য কর্মকর্তা ডঃ মুহাম্মদ সালাহ উদ্দিন কবির, উপজেলা খাদ্য নিয়ন্ত্রক মোঃ আলাউদ্দিন এবং ময়মনসিংহ বিভাগীয় ও জেলা পর্যায়ের ব্যবসায়ী অ্যাসোসিয়েশনের বিভিন্ন পর্যায়ের নেতৃবৃন্দ।

স্বাগত বক্তব্যে জাতীয় ভোক্তা অধিকার সংরক্ষণ অধিদপ্তরের বিভাগীয় উপপরিচালক বলেন, ময়মনসিংহ বিভাগের জেলাসমূহের ২০২৩-২৪ অর্থবছরে জুলাই/২৩ থেকে ফেব্রুয়ারি/২৪ পর্যন্ত মোট ৪১৮টি বাজার তদারকি অভিযান পরিচালিত হয়েছে ও ৩ হাজার ১৩০টি ব্যবসায়ী প্রতিষ্ঠান তদরকি করা হয়েছে। তার মধ্যে ৯৩৭টি প্রতিষ্ঠানকে ভোক্তা অধিকার সংরক্ষণ আইন ২০০৯ এর বিভিন্ন ধারায় মোট ৪৩ লাখ ৪৭ হাজার টাকা জরিমানা আদায় করে শতভাগ টাকা সরকারি কোষাগারে জমা করা হয়েছে।

          সভায় জানানো হয়, ময়মনসিংহ বিভাগাধীন জেলাসমূহে ২০২৩-২৪ অর্থবছরের জুলাই, ২০২৩ থেকে ফেব্রুয়ারি, ২৪ পর্যন্ত মোট ১০৪টি অভিযোগ নিষ্পত্তি করা হয়েছে। অভিযোগ নিষ্পত্তির হার ৮৯%। তন্মধ্যে ১৪টি প্রতিষ্ঠানের বিরুদ্ধে অভিযোগ প্রমাণিত হওয়ায় ভোক্তা অধিকার সংরক্ষণ আইন ২০০৯ এর বিভিন্ন ধারায় মোট ৫১ হাজার ৫০০ টাকা জরিমানা আদায় করে ২৫% হিসেবে ১৩ জন ভোক্তাকে ১২ হাজার ৮৭৫ টাকা প্রণোদনা দেওয়া হয়। অবশিষ্ট ৩৮ হাজার ৬২৫ টাকা সরকারি কোষাগারে জমা করা হয়েছে।

#

রেজভী/ফয়সল/শফি/রফিকুল/সেলিম/২০২৪/১৮২০ ঘণ্টা

তথ্যবিবরণী নম্বর : ৩৬৩৬

**শেখ হাসিনা যতদিন ক্ষমতায় থাকবে এদেশের মানুষ ততদিন নিরাপদে থাকবে**

**-- ধর্মমন্ত্রী**

ইসলামপুর, জামালপুর, ১ চৈত্র (১৫ মার্চ):

ধর্মমন্ত্রী মোঃ ফরিদুল হক খান বলেছেন, শেখ হাসিনা যতদিন ক্ষমতায় থাকবে এদেশের মানুষ ততদিন নিরাপদে থাকবে। দেশের আর্থসামাজিক কাঠামোকে তিনি এমনভাবে রূপান্তর করেছেন যা শুধু দেশেই নয় বিদেশেও সমানভাবে প্রশংসিত হচ্ছে।

আজ জামালপুরের ইসলামপুরে চর পুটিমারী ইউনিয়নের আগ্রাখালী বাজারে সুধী সমাবেশে মন্ত্রী এসব কথা বলেন।

এর আগে মন্ত্রী চর পুটিমারী ইউনিয়নে প্রায় ৮ কোটি টাকা ব্যয়ে সকাল বাজার, আকন্দপাড়া গ্রাম ও আগ্রাখালী বাজারে তিনটি সড়ক নির্মাণ কাজের ভিত্তিপ্রস্তর স্থাপন করেন।

ধর্মমন্ত্রী বলেন, দেশের প্রতিটি সেক্টরে শেখ হাসিনার নেতৃত্বে সামগ্রিকভাবে উন্নয়ন সাধিত হয়েছে। এর ফলে স্বল্পোন্নত দেশ থেকে বাংলাদেশ আজ উন্নয়নশীল দেশে উন্নীত হয়েছে। বঙ্গবন্ধুকন্যা প্রধানমন্ত্রী শেখ হাসিনা স্বাধীনতার সুফল জনগণের ঘরে পৌঁছে দিচ্ছেন। পদ্মা সেতু নির্মাণ হয়েছে। মেট্রোরেল ও কর্ণফুলী টানেল নির্মাণ করা হয়েছে। মানুষের মাথাপিছু আয় বেড়েছে, ঘরে ঘরে বিদ্যুৎ পৌঁছে গেছে। গ্রাম শহরে রূপান্তর হচ্ছে। এভাবে সার্বিক উন্নয়নের মাধ্যমেই জাতির পিতার স্বপ্নের সোনার বাংলা প্রতিষ্ঠিত হচ্ছে। বাংলাদেশ ২০৪১ সালেই উন্নত-সমৃদ্ধ স্মার্ট বাংলাদেশ হিসেবে বিশ্বে আত্মপ্রকাশ করবে।

চর পুটিমারী ইউনিয়ন আওয়ামী লীগের সভাপতি সামসুজ্জামান সুরুজের সভাপতিত্বে সমাবেশে উপজেলা নির্বাহী কর্মকর্তা মোঃ সিরাজুল ইসলাম, এলজিইডির নির্বাহী প্রকৌশলী ছাইদুজ্জামান সাদেক, উপজেলা প্রকৌশলী আমিনুল হক, আওয়ামী লীগের সাধারণ সম্পাদক এড. আব্দুস ছালাম, জেলা পরিষদ সদস্য মজিবর রহমান শাহজাহান, উপজেলা ভাইস চেয়ারম্যান আঃ খালেক আকন্দ প্রমুখ বক্তৃতা করেন।

#

আবুবকর/ফয়সল/শফি/রফিকুল/সেলিম/২০২৪/১৮২০ ঘণ্টা

তথ্যবিবরণী নম্বর : ৩৬৩৫

**ভোক্তা অধিকার সংরক্ষণ আইনে দেড় বছরে রংপুর বিভাগে**

**২১৭০টি অভিযান পরিচালনা ও ৬৭৪টি অভিযোগ নিষ্পত্তি**

রংপুর, ১ চৈত্র (১৫ মার্চ):

জাতীয় ভোক্তা অধিকার সংরক্ষণ অধিদপ্তর রংপুর বিভাগের ৮ জেলায় ২০২২ সালের জুলাই থেকে ২০২৪ সালের জানুয়ারি পর্যন্ত মোট ২ হাজার ১৭০টি অভিযান পরিচালনা করে। ৪ হাজার ৯৪৮টি প্রতিষ্ঠানে এসব অভিযান পরিচালিত হয়। অভিযান পরিচালনা করে মোট ২ কোটি ৩৬ লাখ ৭৪ হাজার ৯৫০ টাকা জরিমানা করা হয়।

এছাড়া উল্লিখিত সময়ে জাতীয় ভোক্তা অধিকার সংরক্ষণ অধিদপ্তর ৬৭৪টি লিখিত অভিযোগ নিষ্পত্তি করে। এসব অভিযোগে সংশ্লিষ্ট কর্তৃপক্ষকে মোট ৩ লাখ ৩৯ হাজার ৮০০ টাকা জরিমানা করা হয়। প্রাপ্ত জরিমানা থেকে ২৫ শতাংশ হারে ৮৪ হাজার ৯৫০ টাকা অভিযোগকারীদের প্রদান করা হয়।

জাতীয় ভোক্তা অধিকার সংরক্ষণ অধিদপ্তরের রংপুর বিভাগীয় কার্যালয় থেকে এসব তথ্য জানানো হয়েছে।

#

মামুন/ফয়সল/শফি/রফিকুল/সেলিম/২০২৪/১৭২০ ঘণ্টা

তথ্যবিবরণী নম্বর : ৩৬৩৪

**আন্তর্জাতিক অপরাধ ট্রাইব্যুনালের চিফ প্রসিকিউটর**

**গোলাম আরিফ টিপুর মৃত্যুতে পররাষ্ট্রমন্ত্রীর শোক**

ঢাকা, ১ চৈত্র (১৫ মার্চ):

আন্তর্জাতিক অপরাধ ট্রাইব্যুনালের চিফ প্রসিকিউটর গোলাম আরিফ টিপুর মৃত্যুতে গভীর শোক প্রকাশ করেছেন পররাষ্ট্রমন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ রাজধানীর একটি হাসপাতালে চিকিৎসাধীন অবস্থায় ৯৩ বছর বয়সে গোলাম আরিফ টিপুর ইন্তেকালের সংবাদে শোকাহত মন্ত্রী প্রয়াতের বিদেহী আত্মার মাগফেরাত কামনা করেন ও তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

পররাষ্ট্রমন্ত্রী তাঁর শোকবার্তায় বলেন, যুদ্ধাপরাধীদের বিচার ও আইনের শাসন প্রতিষ্ঠায় মহান মুক্তিযুদ্ধের এই প্রয়াত সংগঠক, একুশে পদকপ্রাপ্ত ভাষাসৈনিক, প্রাজ্ঞ আইনজীবী গোলাম আরিফ টিপুর অবদান দেশের ইতিহাসে চির অম্লান হয়ে থাকবে।

#

আকরাম/ফয়সল/শফি/রফিকুল/সেলিম/২০২৪/১৭২০ ঘণ্টা

তথ্যবিবরণী নম্বর: ৩৬৩৩

**ইসলামপুরে দু’টি আরসিসি গার্ডার ব্রিজ উদ্বোধন করলেন ধর্মমন্ত্রী**

ইসলামপুর, (জামালপুর), ১ চৈত্র (১৫ মার্চ):

জামালপুরের ইসলামপুর উপজেলার চর গোয়ালিনী ইউনিয়নে আর এন্ড এট ডেফলাপাড়া-বেনুয়ারচর রাস্তায় দু’টি আরসিসি গার্ডার ব্রিজ উদ্বোধন করা হয়েছে।

আজ ধর্মমন্ত্রী মোঃ ফরিদুল হক খান প্রধান অতিথি হিসেবে উপস্থিত থেকে ব্রিজ দু’টির উদ্বোধন করেন।

‘প্রোগ্রাম ফর সাপোর্টিং রুরাল ব্রিজেস’ শীর্ষক প্রকল্পের আওতায় ইসলামপুরের আর এন্ড এট ডেফলাপাড়া-বেনুয়ারচর রাস্তায় যথাক্রমে ১ হাজার ৬০০ মিটার ও ২ হাজার ১০০ মিটার চেইনেজে ব্রিজ দু’টি নির্মিত হয়েছে। এই দু’টি ব্রিজ নির্মাণে মোট ব্যয় হয়েছে ৮ কোটি ৯৩ লাখ ১১ হাজার ৩৩৯ টাকা। এতে অর্থায়ন করেছে যৌথভাবে বাংলাদেশ সরকার ও বিশ্বব্যাংক। এই ব্রিজ দু’টি নির্মাণ কাজ বাস্তবায়নের দায়িত্বে ছিলো ইসলামপুর উপজেলা স্থানীয় সরকার প্রকৌশল অধিদপ্তর। ঠিকাদারি প্রতিষ্ঠান মেসার্স তনয় এন্টারপ্রাইজ ব্রিজ দু’টি নির্মাণ করেছে।

উদ্বোধন অনুষ্ঠানে অন্যান্যের মধ্যে উপজেলা নির্বাহী কর্মকর্তা মোঃ সিরাজুল ইসলাম, উপজেলা প্রকৌশলী মোঃ আমিনুল হক, উপজেলা আওয়ামী লীগের সাধারণ সম্পাদক অ্যাড. আব্দুস ছালাম, চর গোয়ালিনী ইউনিয়নের চেয়ারম্যান মোঃ শহিদুল্লাহ ও স্থানীয় নেতৃবৃন্দ উপস্থিত ছিলেন।

#

সিদ্দিক/ফয়সল/শফি/রফিকুল/আব্বাস/২০২৪/১৭১০ ঘণ্টা

তথ্যবিবরণী নম্বর: ৩৬৩২

**তাজিকিস্তানের রাষ্ট্রপতির নিকট বাংলাদেশের রাষ্ট্রদূতের পরিচয় পত্র পেশ**

তাসখন্দ (উজবেকিস্তান), (১৫ মার্চ):

তাজিকিস্তানে নিযুক্ত বাংলাদেশের রাষ্ট্রদূত (তাসখন্দ, উজবেকিস্তানে আবাসিক) ড. মোহাম্মদ মনিরুল ইসলাম আজ আনুষ্ঠানিকভাবে তাজিকিস্তানের রাষ্ট্রপতি এমোমলি রাহমোনের নিকট রাষ্ট্রপতি ভবনে অনুষ্ঠিত এক অনুষ্ঠানের মাধ্যমে তাঁর পরিচয়পত্র পেশ করেন। এ সময় তাজিকিস্তানের রাষ্ট্রপতি বাংলাদেশের রাষ্ট্রপতি ও প্রধানমন্ত্রীর নিকট তাঁর শুভেচ্ছা পৌঁছে দেওয়ার জন্য রাষ্ট্রদূতকে অনুরোধ করেন।

বাংলাদেশ ও তাজিকিস্তানের মধ্যে বিরাজমান সুযোগ ও সম্ভাবনাসমূহকে কার্যকরী ও ফলপ্রসূ করতে তিনি দ্বিপাক্ষিক মেকানিজমসমূহকে প্রাতিষ্ঠানিক রূপ প্রদানের ওপর জোর গুরুত্বারোপ করেন। জলবায়ু পরিবর্তনসহ বৈশ্বিক চ্যালেঞ্জসমূহ মোকাবিলা করার ক্ষেত্রে বিশ্বের সকল দেশের সাথে একসাথে কাজ করার বিষয়ে তিনি তার সরকারের প্রত্যয় ও অঙ্গীকার পুনর্ব্যক্ত করেন। রাষ্ট্রদূত ড. ইসলামকে অভিনন্দন জানিয়ে তাঁর কর্মকালীন সময়ে বাংলাদেশ-তাজিকিস্তান সম্পর্কে এক নতুন গতির সঞ্চার হবে বলে আশাবাদ প্রকাশ করেন।

তাজিকিস্তান রাষ্ট্রপতির নিকট পরিচয়পত্র পেশ করার পূর্বে রাষ্ট্রদূত ড. ইসলাম তাজিকিস্তানের শিল্প ও টেকনোলজি মন্ত্রী শের আলী কোবির এবং উপ-পররাষ্ট্রমন্ত্রী ফারহোদ সেলিমের সাথে বৈঠক করেন এবং পারস্পরিক স্বার্থসংশ্লিষ্ট বিষয় নিয়ে মতবিনিময় করেন। উভয় বৈঠকে রাষ্ট্রদূত প্রধানমন্ত্রী শেখ হাসিনার নেতৃত্বে বাংলাদেশের আর্থসামাজিক অর্জন ও সাফল্যের চিত্র তুলে ধরেন।

বাংলাদেশ ও তাজিকিস্তানের মধ্যকার সাংস্কৃতিক ও ধর্মীয় ঐতিহ্য ও সম্প্রীতি এবং পারস্পরিক উন্নয়ন আকাঙ্ক্ষা ও পরিকল্পনার ওপর আলোকপাত করে রাষ্ট্রদূত ড. ইসলাম দু’দেশের মধ্যে ব্যবসা-বাণিজ্য সহযোগিতাকে আরো গতিশীল ও সম্প্রসারিতকরণের লক্ষ্যে তাজিকিস্তানের ব্যবসায়ী প্রতিনিধিবৃন্দকে উৎসাহিত করতে শিল্প ও টেকনোলজি মন্ত্রীকে অনুরোধ করেন। তারা উভয়ই বস্ত্র, ঔষধ, কৃষি ও পর্যটন খাতে সহযোগিতার অপার সম্ভাবনা রয়েছে উল্লেখ করে তা যথাযথভাবে কাজে লাগানোর ব্যাপারে একমত পোষণ করেন।

#

ফয়সল/শফি/রফিকুল/আব্বাস/২০২৪/১৭৩০ ঘণ্টা

তথ্যবিবরণী                   নম্বর: ৩৬৩১

**খুলনায় বিশ্ব ভোক্তা অধিকার দিবসের আলোচনা সভা অনুষ্ঠিত**

খুলনা, ০১ চৈত্র (১৫ মার্চ):

‘স্মার্ট বাংলাদেশ গড়ি, ভোক্তার স্বার্থে কৃত্রিম বুদ্ধিমত্তা ব্যবহার করি’ এ প্রতিপাদ্য নিয়ে আজ খুলনা জেলা প্রশাসকের সম্মেলনকক্ষে বিশ্ব ভোক্তা অধিকার দিবস উপলক্ষ্যে আলোচনা সভা অনুষ্ঠিত হয়েছে। জেলা প্রশাসনের সহযোগিতায় জাতীয় ভোক্তা অধিকার সংরক্ষণ অধিদপ্তর খুলনা বিভাগীয় কার্যালয় ও কনজুমার্স এ্যসোসিয়েশন অব বাংলাদেশ (ক্যাব) যৌথভাবে এ অনুষ্ঠানের আয়োজন করে।

**অনুষ্ঠানে প্রধান অতিথির বক্তৃতায় খুলনা বিভাগীয় কমিশনারের কার্যালয়ের স্থানীয় সরকার বিভাগের পরিচালক মোঃ তবিবুর রহমান বলেন, ভোক্তার অধিকার সম্পর্কে সচেতন হতে হবে। সেবা নিতে গিয়ে কোন ভোক্তা যেন প্রতারণার শিকার না হয় সেদিকে খেয়াল রাখতে হবে। বাজার স্থিতিশীল রাখতে প্রশাসনের পাশাপাশি স্টেকহোল্ডারদেরও কাজ করতে হবে। তিনি** আরো **বলেন, ভোক্তার অধিকারগুলো সংরক্ষণ হলে টেকসই উন্নয়ন সম্ভব হবে এবং ২০৪১ সালের মধ্যে উন্নয়নের দেশ হিসেবে বাংলাদেশ** বিশ্ব **দরবারে মাথা উচু করে দাঁড়াতে পারবে।** তিনি **মাহে রমজান উপলক্ষ্যে নিত্যপ্রয়োজনীয় দ্রব্যমূল্য সহনীয় পর্যায় রাখতে ব্যবসায়ীদের প্রতি আহবান জানান।**

**খুলনার অতিরিক্ত জেলা ম্যাজিস্ট্রেট মোঃ নাজমুল হুসেইন খাঁনের সভাপতিত্বে অনুষ্ঠানে** আরো **বক্তৃতা করেন বীর মুক্তিযোদ্ধা মোঃ আলমগীর কবির, সরদার মাহাবুবার রহমান ও ক্যাব খুলনার সম্পাদক মোঃ নাজমুল আজম ডেভিড।**

**এর আগে নগরীর শহিদ হাদিস পার্ক থেকে বর্ণাঢ্য র‌্যালি শুরু হয়ে বিভিন্ন সড়ক প্রদক্ষিণ করে জেলা প্রশাসকের কার্যালয়ে এসে শেষ হয়। র‌্যালিতে বিভিন্ন শ্রেণি পেশার মানুষ অংশ নেন।**

#

**ফেরদৌস/**কামরুজ্জামান/জুলফিকার/রবি/সাজ্জাদ/মাসুম/২০২৪/১৩৫৬ ঘণ্টা

তথ্যববিরণী                                                                                                  নম্বর: ৩৬৩০

**ইসলামপুরে রাস্তা পাকাকরণ কাজের ভিত্তিপ্রস্তর স্থাপন করলেন ধর্মমন্ত্রী**

ইসলামপুর (জামালপুর), ১ চৈত্র (১৫ র্মাচ):

ধর্মমন্ত্রী মোঃ ফরিদুল হক খান আজ জামালপুরের ইসলামপুর উপজেলার চর গোয়ালিনী ইউনিয়নের কান্দারচর আব্দুর রশিদের বাড়ি সংলগ্ন পাকা রাস্তা হতে বেলকুচিপাড়া মজিবরের বাড়ি ভায়া পশ্চিম কান্দারচর জিপিএস রাস্তা পাকাকরণ কাজের ভিত্তিপ্রস্তর স্থাপন করেন।

ভিত্তিপ্রস্তর স্থাপনকালে অন্যন্যের মধ্যে উপস্থিত ছিলেন উপজেলা নির্বাহী কর্মকর্তা মোঃ সিরাজুল ইসলাম, উপজেলা প্রকৌশলী মোঃ আমিনুল হক, উপজেলা আওয়ামী লীগের সাধারণ সম্পাদক অ্যাড. আব্দুস ছালামসহ স্থানীয় নেতৃবৃন্দ।

রাস্তাটির পাকাকরণ কাজ বাস্তবায়ন করছে ইসলামপুর উপজেলা স্থানীয় সরকার প্রকৌশল অধিদপ্তর।   
১ হাজার ৯ শত ৫০ মিটার দীর্ঘ এ রাস্তাটির নির্মাণ কাজের জন্য চুক্তিমূল্য নির্ধারিত হয়েছে ২ কোটি ৬১ লাখ ৯ হাজার ৭৫ টাকা।

#

সিদ্দীক/কামরুজ্জামান/জুলফিকার/রবি/আলী/শামীম/২০২৪/১৫০৫ঘণ্টা

তথ্যববিরণী                                                                                               নম্বর: ৩৬২৯

**বরিশালে বিশ্ব ভোক্তা অধিকার দিবস উদ্‌যাপিত**

বরশিাল, ১ চৈত্র (১৫ র্মাচ):

সারাদেশের মতো বরিশালেও আজ বিশ্ব ভোক্তা অধিকার দিবস উদযাপন করা হয়েছে। এবার বিশ্ব ভোক্তা অধিকার দিবসের প্রতিপাদ্য নির্ধারণ করা হয়েছে ‘স্মার্ট বাংলাদেশ গড়ি, ভোক্তার স্বার্থে কৃত্রিম বুদ্ধিমত্তা ব্যবহার করি’। দিবসটি উপলক্ষ্যে আজ বরিশাল সার্কিট হাউজ সভাকক্ষে আলোচনা সভার আয়োজন করা হয়েছে।

বরিশাল জেলা প্রশাসক শহিদুল ইসলামের সভাপতিত্বে আলোচনা সভায় অতিরিক্ত বিভাগীয় কমিশনার (সার্বিক) মোঃ সোহরাব হোসেন প্রধান অতিথি হিসেবে উপস্থিত ছিলেন। এছাড়া, উপপুলিশ কমিশনার মোহাম্মদ নজরুল হোসেন, চেম্বার সভাপতি সাইদুর রহমান রিন্টু ও বীর মুক্তিযোদ্ধা কেএসএ মহিউদ্দিন মানিক, বীর প্রতীক বক্তৃতা করেন। এসময় ব্যবসায়ী নেতৃবৃন্দ সভায় উপস্থিত ছিলেন।

 বক্তারা বলেন, ভোক্তাদের স্বার্থ যেন কৃত্রিম বুদ্ধিমত্তার যুগেও যথাযথভাবে সংরক্ষিত হয় সে লক্ষ্যে জাতীয় ভোক্তা অধিকার অধিদপ্তরকে ভূমিকা রাখতে হবে। বক্তারা আরো বলেন, নিরাপদ পণ্য পাওয়া ভোক্তার অধিকার। সে জন্য ভোক্তা ও ক্রেতা সকলেরই সচেতন হতে হবে। চটকদার বিজ্ঞাপন দেখে পণ্য ক্রয় করা বন্ধ করতে হবে। এতে প্রতারিত হওয়ার সম্ভাবনা থাকে বলে তারা উল্লেখ করেন।

#

বশার/কামরুজ্জামান/জুলফিকার/রবি/সাজ্জাদ/আলী/শামীম/২০২৪/১৫৩০ ঘণ্টা

তথ্যবিবরণী নম্বর: ৩৬২৮

**১০ জন বিশিষ্ট ব্যক্তি স্বাধীনতা পুরস্কারের জন্য মনোনীত**

ঢাকা, ০১ চৈত্র (১৫ মার্চ):

সরকার জাতীয় পর্যায়ে গৌরবোজ্জ্বল ও কৃতিত্বপূর্ণ অবদানের স্বীকৃতিস্বরূপ ১০ জন বিশিষ্ট ব্যক্তিকে ‘স্বাধীনতা পুরস্কার ২০২৪’ প্রদানের সিদ্ধান্ত গ্রহণ করেছে।

স্বাধীনতা পুরস্কারের জন্য মনোনীত বিশিষ্টজনেরা হলেন: স্বাধীনতা ও মুক্তিযুদ্ধে কাজী আব্দুস সাত্তার; বীর মুক্তিযোদ্ধা ফ্লাইট সার্জেন্ট মোঃ ফজলুল হক (মরণোত্তর) ও বীর মুক্তিযোদ্ধা শহিদ আবু নঈম মোঃ নজিব উদ্দীন খাঁন (খুররম) (মরণোত্তর); বিজ্ঞান ও প্রযুক্তিতে ড. মোবারক আহমদ খান; চিকিৎসাবিদ্যায় ডা. হরিশংকর দাশ; সংস্কৃতিতে মোহাম্মদ রফিকউজ্জামান; ক্রীড়ায় ফিরোজা খাতুন এবং সমাজসেবা/জনসেবায় অরন্য চিরান; বীর মুক্তিযোদ্ধা অধ্যাপক ডা. মোল্লা ওবায়েদুল্লাহ বাকী ও এস এম আব্রাহাম লিংকন।

আজ মন্ত্রিপরিষদ বিভাগের এক প্রেস বিজ্ঞপ্তির মাধ্যমে এ তথ্য জানানো হয়েছে।

#

পারভীন/কামরুজ্জামান/শফি/জুলফিকার/রবি/রফিকুল/সাজ্জাদ/আব্বাস/মাসুম/২০২৪/১৪২০ ঘণ্টা

**তথ্যবিবরণী নম্বর:** ৩৬২৭

**গৃহায়ন ও গণপূর্ত মন্ত্রীর সাথে রিহ্যাবের নবনির্বাচিত নেতৃবৃন্দের সাক্ষাৎ**

ঢাকা, ০১ চৈত্র (১৫ মার্চ):

গৃহায়ন ও গণপূর্ত মন্ত্রী র আ ম উবায়দুল মোকতাদির চৌধুরীর সাথে গতকাল সচিবালয়ে তাঁর দপ্তরে রিয়েল এস্টেট এন্ড হাউজিং অ্যাসোসিয়েশন অব বাংলাদেশ (রিহ্যাব) এর সভাপতি মোঃ ওয়াহিদুজ্জামানের নেতৃত্বে সংগঠনটির নবনির্বাচিত প্রতিনিধিবৃন্দ সাক্ষাৎ করেছেন।

মন্ত্রীর সাথে সাক্ষাৎকালে রিহ্যাবের প্রতিনিধিবৃন্দ দেশের আবাসন শিল্পে বিদ্যমান সমস্যা ও তা উত্তরণের বিভিন্ন পন্থা সম্পর্কে আলোচনা করেন। বিশেষ করে ডিটেইলড এরিয়া প্ল্যান (ড্যাপ) অনুযায়ী বিদ্যমান ফ্লোর এরিয়ার রেশিও (ফার) তুলনামূলক কম থাকায় হাইরাইজ এপার্টমেন্ট নির্মাণ বাধাগ্রস্ত হচ্ছে এবং এতে ফ্ল্যাটের মূল্য দ্রুত বৃদ্ধি পাচ্ছে বলে তারা মন্ত্রীকে জানান।

মন্ত্রী তাদের কথা মনোযোগের সাথে শোনেন এবং আবাসন খাতে বিদ্যমান সমস্যা সমাধানে সর্বোচ্চ সহযোগিতার আশ্বাস দেন।

#

রেজাউল/কামরুজ্জামান/জুলফিকার/রবি/সাজ্জাদ/মাসুম/২০২৪/১১৩৫ ঘণ্টা